
A tested nem egy templom. Hanem egy hisztis lakótárs, aki imádja a csokit meg a gyorséttermi kaját, és amint megfosztod ezektől, fellázad.

A kezedben tartott könyv ezt az időszakot segít túlélni. Felszabadító őszinteséggel beszél az életmódváltás küzdelmeiről, és rendhagyó tanácsokkal támogat. Könnyed, pörgős stílusának köszönhetően pedig egy hamisítatlan stand up esten érzed magad, ahol végre elhangzanak azok a kérdések, amiket eddig csak magadban mertél feltenni.

Hova bújj az ismerőseid elől a konditeremben? Hány kalóriát tartalmaz egy nap home office? Miért olyan a cukormentes sütik íze, mint egy leturmixolt matekkönyvnek?

A könyv jó adag humorral és derűs, pozitív szemlélettel kísér végig az életmódváltás folyamatán. Ezáltal nem csupán felhőtlen kikapcsolódást nyújt, hanem motivációként és kapaszkodóként is szolgál. Vicces, mégis hasznos tippeket ad, hogy Te és a tested békében élhessetek egymással. A tartós eredményhez pedig ez a legfontosabb. Mert a testnek is van lelke.

A könyvet ajánlom mindazoknak, akik kemény munkával magukra ették a fölös kilókat.

 


EGY


SZUPERHŐS

A szuperhősök többségének ismerjük az eredettörténetét. Sokszor egy jelentéktelennek tűnő eseménnyel indul, aztán egyre szaporodnak a gyanús jelek, és mind arra utal, hogy valami megváltozott. Végül a főhős elfogadja sorsát, és kilép a fényre.

Az elhízással is pont így van ez. Napról napra alakulunk át: minden tortaszelet, késő esti gyros, az összes kis kínai szerencsesüti formál bennünket.

Az első jel a testünkön esténként felbukkanó, vörösen izzó barázda, amit korábban lazán lötyögő farmerünk vájt az oldalunkba. Olyan ez, mint az a bizonyos csípés a Pókemberen. Feltűnik, de annyira nem zavaró, hogy ne lépjünk nagyvonalúan túl rajta.

Az öltözködés azonban kezd kihívássá válni. Valahogy beleszuszakoljuk magunkat a ruháinkba, de alig várjuk az estét. A reggelek kolbásztöltő bajnoksággá válnak, összepréselt szerveink levegőért könyörögnek, és a legváratlanabb pillanatokban hasít belénk itt-ott egy apró, szúró fájdalom.

Mélyen legbelül tudjuk, mitől van ez, mégis jobban esik extrém válaszok után nézni. Vakbélgyulladásra gyanakszunk, rettegünk, hogy baj van az epénkkel.

A felszaladt kilók az erőnlétünket is kikezdik. Kifáraszt a bevásárlás. Kifáraszt a munkába járás. Kifáraszt a hazaút. Kifáraszt az élet.

Hamarosan a külvilág is felfigyel átalakulásunkra. Kollégáink, szüleink, még a reggeli busz utazóközönsége is minket méreget. A legrosszabbak a rég nem látott ismerősökkel való találkozások. Mindig egy jellegzetes, pár másodperces csönddel indulnak, amíg a másik rájön, hogy igen, ez tényleg te vagy, most így nézel ki.

A szembenézés egy ideig elkerülhető. Kapkodva öltözünk fel zuhanyzás után, hiszen sietni kell a melóba. Nem veszünk új ruhákat, az kész pazarlás. Átjön a szomszéd, behúzzuk a hasunkat. Ránk köszön az exünk, behúzzuk a hasunkat. Napjaink munkából és hasbehúzásból állnak.

A Végjáték előtti utolsó fázis az ernyedtség. A felszínen megbékélünk új formánkkal. Elébe megyünk a megjegyzéseknek, rögtön ezzel indítjuk a beszélgetéseket. Talán nem is baj, nem ragaszkodhatunk örökké a kamaszkori súlyunkhoz. Azért persze minden csokinál belénk mar a bűntudat, de a lejtőn nehéz megállni.

Általában egy buli, nyaralás vagy más alkalom fotói hozzák el a beismerést. Először a barátokat, barátnőket szemléljük, próbáljuk késleltetni a megdöbbenést. Aztán eszünkbe jut, hol álltunk, merre kell keresgélni.

És ott van: egy görnyedt, pufók figura. Cipzárja kissé lecsúszva, felette látványosan dudorodik a hasa. Lábai is vastagabbak a kelleténél. Büszkén viseli a jókedv legfőbb jelét, a nevetés közben megrezzenő tokát. Az átalakulás megtörtént, és megállapítod: le kellene fogynod.


SZEKRÉNYSZÖRNYEK

Elhízásodat sosem a szavak, sokkal inkább a tárgyak hatására látod be. Környezeted talán hallgat, ruhatárad azonban fénysebességgel kezd leépülni. A farmer, ami az első vörös barázdát vájta bőrödbe, már rég nem jön rád. Az ingek, blúzok feszülnek rajtad, a túlméretezett kabátokon is nehezen húzod fel a cipzárt.

Öltözékedet testsúlykorszakaid erősen alakítják, ami alapján a ruhadarabok hat fő kategóriába sorolhatóak.

1. Az első az átlagviselet: azok a valós méretednek megfelelő ruhák, amiket komolyabb nehézség nélkül fel tudsz venni.

2. A második csoport a krumpliszsák. A krumpliszsák az átlagviselet, csak egy-két számmal nagyobb méretben. Ahogy a helyzet fokozódik, alkalmazkodnod kell. Pár kiló még nem okozott gondot, de idővel egyre tanácstalanabbul állsz a tükör előtt, és lehetetlennek tűnik öt munkanapnyi szettet összehozni. Így jutsz el ruhatárad bővítéséig.

Átmeneti megoldásnak szánod, ezért a legszükségesebbekre szorítkozol. Lényegében megveszed a régi ruháidat újra, csak más méretben. Hasonló nadrágot veszel, csak nagyobbat. Hasonló blúzt és inget. Minden hasonló, és mégis, valahogy tátongóbb és formátlanabb. Hónapokkal később, egy sikeres diéta után szembesülsz vele, hogy ezekbe a ruhákba többször is beleférsz, és úgy festesz bennük, mint egy esetlen kamasz.

3. A krumpliszsák ellentétei a lelkesítők, az aktuális méretednél egy-két számmal kisebb cuccok. Ezeket rendszerint akkor veszed, amikor még több kilónyi plusz van rajtad. A lelkesítők az ábrándozás elengedhetetlen kellékei, amiket – nem úgy, mint a versenysúlyodat – komolyabb erőfeszítés nélkül el lehet érni. Mikor a jövőt tervezgetve nézelődsz, rengeteg reklám jön szembe, kihagyhatatlan ajánlatok, amikkel egyszerűen nem lehet megvárni az életmódváltás eredményét.

4. A lelkesítők egy része azonban mindig baklövés, mivel soha életedben nem volt, és az összes fölös kiló leadása után sem lesz olyan az alkatod, hogy jól álljon. Már a kicsomagolás pillanatában tudod, hogy baklövéssel állsz szemben, ezért lendületből besuvasztod a szekrénybe.

Így válnak a baklövések ruhatárad mellőzött darabjaivá, akik szomorkodva szemlélik, ahogy társaikat hetente megfuttatják, majd kimossák, és öblítőtől illatozva vállfára teszik. A baklövéseket végül elajándékozod, eladod, vagy néhány hónap alatt elfelejtődnek, és a szekrény mélyén porosodnak az idők végezetéig.

5. A tévedések viszont azok a lelkesítők, amiket túl korán veszel fel. Gyakran ugyanis annyira beleszeretsz egy-egy ruhadarabba, hogy 5 kilóval hamarabb kezded el hordani a kelleténél. A tévedések akár jól is állhatnának, de idejekorán elhasználódnak, mint a Disney gyerekszínészei.

6. Az utolsó csoport a jutidarab. Bármennyire is lassú folyamat, ha sikerül végigvinni az életmódváltást, önmagad áramvonalasabb változatává válsz, és kitartásod méltó jutalmaként felfrissítheted ruhatáradat.


KOLUMBUSZ FLÓBAN VAN

Több hete már, hogy megtörtént a nagy beismerés, egyre gyűlnek szekrényedben a krumpliszsákok. A szembesülés és az életmódváltás tényleges megkezdése között azonban akár hónapok is eltelhetnek. Az időtartam egyenes arányban áll a fölös kilók számával. Hiába a sok koplalás és sanyargatás nélkül eredményt ígérő módszer ugyanis, legbelül tudod, hogy az elkövetkezendő időszakban pár falat grillezett hús lesz napjaid fénypontja.

Azért elkezded kutatni a témát, rövidesen a szakértőjévé válsz. Utánaolvasol a diétáknak, kifaggatod a rokonságot, felméred, melyik a legmegúszósabb módszer. Bekövetsz mindenkit, aki számít. Lelkesen szórod a lájkokat, szorítasz mások sikeréért. Legalább ők haladnak. Mintha helyetted nem ennének.

Tulajdonképpen érthető a viselkedésed. A végső elhatározás előtt szükség van egy kis felkészülési időre, amikor felfedező üzemmódba kapcsolva, Kolumbusz módjára kalandozhatsz a kaják között. Olyan ez, mint a lány- és legénybúcsú, a független, szabad élet búcsúéjszakája. Az utolsó este, amikor a nők a saját fejükre tesznek tiarát, és ami után a férfiak maguk takarítják ki a WC-t.

A felfedező üzemmód nehézsége, hogy egyszerre akarsz a régi törzshelyeidtől elbúcsúzni, és mindent, amit korábban nem (t)ettél meg, bepótolni. Ezért ellátogatsz a kedvenc fagyizódba, és a biztonság kedvéért végigeszed a szomszéd kávézó teljes sütis lapját is. Szentül hiszed, hogy idén már nem fogsz idejönni, de ez csak az első megingásodig fog tartani.

Beleunva régi ízekbe, jöhetnek az új élmények. Mindig is meg akartad kóstolni a legcukrosabb kürtőskalácsot, és az összes furcsa Túró Rudit. Ráadásul újabb és újabb dolgokat fedezel fel, mint a százféle módon csípős chipsek, vagy a drogériának álcázott édességboltok óriási, leakciózott édességpakkjai.

Belső nyugtalanságod azonban fokozódik. Múltkor még kiröhögted a portást, aki keto diéta gyanánt rászokott a töpörtyűre, de már egész jól néz ki. A bekövetett celebek, a kismamakör tagjai, mind-mind egyre formásabbak. Amíg te dőzsöltél, szép csendben mindenki lefogyott. Mintha Micimackó is vékonyabb lenne.

Ez végre megteszi hatását, és bár a tervezettnél jóval később, további kilókat felszedve, de készen állsz a változásra.


KEDVES NAPLÓM!

Az egészséges táplálkozásnak két akadálya van: az egyik a munka, a másik a magánélet. Ha sok a túlóra, a stressz, nassolni fogsz. Aztán végre nyugi van, de lazítás közben nassolni fogsz. Ezeket az életszakaszokat szakítja meg a gyerekvállalás, ami ugyan több korszakból áll, de te úgyis az összes alatt nassolni fogsz.



OEBPS/Images/cover00010.jpeg
Kiinyvgﬁum





